  Анжелика Тихонова корреспондент 2019-тӥ арын Пичи Пурга ёрос кылдэмез дырысен 90 ар тырмонэз пусъе. Солы луыса 19-тӥ шуркынмонысен 8-тӥ толсурозь Ижкарын Пичи Пурга ёрослэн нуналъёсыз ортчозы. Со сярысь Удмуртилэн шоркарезлэн администрациезлэн пресс-службаез ивортэ. Ӵектос Пичи Пурга ёросэз инвесторъёслы, егит ӧнерчиослы но туристъёслы тунсыко карон понна радъяське 19-тӥ шуркынмонэ Пичи Пурга ёрослэн но Ижкарлэн тӧрооссылэн пумиськонзы ортчоз. Озьы ик отчы вылӥ но шоръёзо ӧнер дышетсконниосысь студентъёс пыриськозы. Пумиськонын муниципал кылдытэтъёслэн администрациоссы куспын валче ужан сярысь тупанкыл кинюртозы. Со нуналэ ик 18 час 30 минутэ Суредан устолыкъя элькун музейын «Пурга – колыбель южных удмуртов» интерактивной адӟытон усьтӥськоз. Со ёрослэн 90 ар тырмонэзлы но Удмуртилэн кунлыкезлы 100 ар тырмонлы сӥземын луоз. 21-тӥ шуркынмонэ Суредан устолыкъя элькун музейын Вуж Мӧньяысь киужъёсъя юртысь кибашлыослэн мастер-классъёсы ортчозы. 27-тӥ шуркынмонэ отын ик Татьяна Москвина удмурт дӥськутлэн историеныз тодматоз. 28-тӥ шуркынмонэ Калыкъёслэн эшъяськон юртазы пиналъёс но дышетӥсьёс понна Удмурт кыллэн нуналэзлы сӥзем  мастер-классъёс но дышетонъёс радъялозы. Пичи Пургаысь искусствоя нылпи школае ветлӥсьёс концерт возьматозы.  3-тӥ толсуре Калыкъёслэн эшъяськон юртазы Пичи пурга ёрослэн экономикая но туризмъя луонлыкъёсыныз тодматозы. 8-тӥ толсуре 15 часын Удмуртиысь кун филармониын «Пурга ӝыт» концерт радъяськоз. Отчы тодмо коллективъёс но кырӟасьёс пыриськозы: «Брангуртысь песянайёс», «Арганчи», «Айкай», «Италмас», «Шулдыр ӝыт», Андрей Корнилов, Богдан Анфиногенов. Тодэ вайытом, 2019-тӥ арын Пичи Пурга ёрос литературалэн Удмуртиын нуналъёсыз ортчо. Ӵектослы кутскон оштолэзе сётӥзы.   Тегъёс: Лулчеберет Ижкар Удмуртия ПичиПурга тыриськонъёс Удмуртилэнкунлыкезлы100ар  